钦定古今图书集成/明伦汇编/官常典/第798卷 > 费震
## 钦定古今图书集成/明伦汇编/官常典/第798卷 > 费震

按《明外史杨思义传》：“震，鄱阳人。洪武初，以贤良征为
吉水知州，宽惠得民，擢汉中知府。岁凶盗起，发仓粟
十馀万斛贷民，俾秋成还仓。盗闻，皆来归，令占宅自
为保伍，得数千家，至秋大熟，悉还前粟。帝闻而嘉之。
后坐事被逮，以有善政，特释为宝钞提举。十一年，帝
谓吏部曰：‘朝廷悬爵禄以鼓舞天下，士资格者为常
流设耳，有才能而居下位者，当不次用之’。”遂超拜震
户部侍郎，其馀量才超擢者九十五人。震寻进尚书，
奉命定丞相、御史大夫以下岁禄之制，刻石官署。出
为湖广布政使，以老致仕。